Tilbake i gamleklubben.

Vålerenga bekrefter torsdag at Amin Nouri er klar for klubben. Dermed er han tilbake i klubben han forlot for rundt sju år siden.

- Utrolig deilig

Nouri har skrevet under en fireårsavtale med osloklubben.

- Det er utrolig deilig å endelig være hjemme igjen. Jeg gleder meg veldig mye til å ha Klanen i ryggen, sier Nouri til klubbens nettside.

- Det blir å ta medalje med Vålerenga igjen. Det er en klubb som fortjener å være der oppe, og selv om det var en trå start på sesongen i fjor, så får vi bygge videre på den positive avslutningen laget hadde og sørge for at vi kommer oss oppover på tabellen, sier Nouri videre om Vålerenga.

Sportslig leder i Vålerenga, Jørgen Ingebrigtsen, skal ha fulgt Nouri i lengre tid og er glad for å ha spilleren på plass før neste sesong.

- Amin er en spiller med mye erfaring allerede, men allikevel får vi nyte de beste årene av hans karriere her i Vålerenga. Han er en god relasjonsspiller med bra ferdigheter, forståelse og god fysikk. Med denne signeringen får vi en spiller som har vært i en god treningsgruppe og et lag som har tatt medalje og kjempet om Europacupplass de siste årene. Den erfaringen trenger vi i gruppen for å løfte oss opp på samme nivå, sier Ingebrigtsen.

- Vi har forventninger om at Amin skal utvikle seg til å bli en enda bedre spiller på banen selv, og at han i tillegg skal stå frem som en foregangsmann i treningsarbeidet og ta en lederposisjon i gruppen i kraft av sin erfaring, for på den måten å bidra til at folk rundt seg utvikler seg.

Nouri har de siste årene spilt for Start og Brann. Kontrakten med bergensklubben gikk ut etter den nylig avsluttede sesongen og han går dermed gratis til Vålerenga.

Lundström solgt

Vålerenga bekrefter også torsdag at svenske Robert Lundström er solgt til AIK. Han fikk med seg 63 kamper og scoret ett mål for oslolaget.

- Jeg vil takke for årene jeg har hatt i Oslos stolthet, både til lagkamerater og supportere. Jeg har trivdes veldig godt i klubben og byen, men nå kjente jeg det var tid for en ny utfordring. Jeg ønsker klubben all mulig lykke i fremtiden, sier Lundström til Vålerengas nettside.